Quoniam ecclesiarum redditus eis qui attentius et honestius in ecclesiis Deo deserviunt iure attribuuntur ea racione ego Petrus Cabilonensis antistes compatiens ecclesię Cisterciensi quę nimium debitis censualibus obligata tenetur assensu et laudatione Bernardi archidiaconi et Petri decani Oscarensis dedi fratribus inibi Deo famulantibus XII solidos in ecclesia de Brendun annuatim eis solvendos unde ipsi fratres censum quem debent ęcclesię Balmensi reddant. Statui ergo ut presbiter qui ęcclesiam de Brendun regendam susceperit fratribus vel ubi ipsi constituerint certo tempore XII solidos singulis annis reddat quod Teobaudus et Petrus nepos eius qui tunc prefatę ęcclesię preerant gratanter se explere promiserunt in manu Johannis cellerarii Cistercii, Guidonis de Fange, Petri decani, coram Teobaldo presbitero Corcellis, Girardo de Isorra, Humberto Arnaudo, Stephano converso. Et ut hoc ratum omni tempore permaneat subscriptorum testimonio et sigilli mei impressione confirmavi. S Alexandri abbatis Cistercii, Guillermi abbatis de Firmitate, Gauterii decani Cabilonensis, Raymundi precentoris, Johannis et Guidonis monachorum.